হেম সৰস্বতী - অসমীয়া ৱিকিপিডিয়া\nপ্ৰহ্লাদ চৰিত্ৰ, হৰগৌৰী-সংবাদ\nহেম সৰস্বতী এজন চতুৰ্দশ শতিকাৰ প্ৰাক্-বৈষ্ণৱ যুগৰ অসমীয়া কবি। কমতাধিপতি দুৰ্লভনাৰায়ণ ৰজাৰ পৃষ্ঠপোষকতাত তেওঁ "প্ৰহ্লাদ চৰিত্ৰ" আৰু "হৰগৌৰী-সংবাদ" নামৰ দুখন কাব্য গ্ৰন্থ ৰচনা কৰে।\n4 বৰ্হি সংযোগ\nহেম সৰস্বতীয়ে তেওঁৰ "প্ৰহ্লাদ চৰিত্ৰ" আৰু "হৰগৌৰী-সংবাদ" নামৰ কাব্য গ্ৰন্থ দুখত নিজৰ আত্ম পৰিচয় দিছে। কিন্তু দুয়োখনৰ মাজত কিছু প্ৰভেদ দেখা যায়।\nপ্ৰহ্লাদ চৰিত্ৰ' অনুসৰি-\nকমতামণ্ডল দুলৰ্ভনাৰায়ণ নৃপবৰ অনুপম।\nতাহান ৰাজ্যত ৰুদ্ৰসৰস্বতী দেৱযানী কন্যা নাম।।\nতাহান তনয় হেমসৰস্বতী ধ্ৰুৱৰ অনুজ ভাই।\nভূপ দুলৰ্ভনাৰায়ণ পাত্ৰপশুপতিসুত সৰ্বশাস্ত্ৰে পণ্ডিত সুজান।\nতাহান তনয় চাৰি ধনঞ্জয় আদি কৰি, ধ্ৰুৱ ভৈল কুলত প্ৰধান।।\nঅপৰ হেমন্ত কৰি হৰগৌৰীপদ সেৱি হেমসৰস্বতী ভৈল নাম।\nইয়াৰপৰা জানিব পৰা দেউতাকৰ নাম 'পশুপতি' আৰু 'ৰুদ্ৰসৰস্বতী' একেজন মানুহ বুলিয়েই ঠাৱৰ কৰা হৈছে। হৰগৌৰী সংবাদত হেম সৰস্বতীৰ আন নাম 'হেমন্ত' বুলিও কোৱা হৈছে। হেম সৰস্বতী পুৰুষানুক্ৰমে পণ্ডিত বংশৰ ল'ৰা আছিল। বাপেক ৰুদ্ৰসৰস্বতীও সংস্কৃতজ্ঞ আছিল। 'সৰস্বতী' উপাধিটো পাণ্ডিত্যসূচক।\nহেম সৰস্বতীয়ে বামন-পুৰাণৰ পৰা এশ পদবিশিষ্ট "প্ৰহ্লাদ চৰিত্ৰ" ৰচনা কৰিছিল। ইয়াত দানৱৰাজ হিৰণ্যকশিপুৰে পুতেক প্ৰহ্লাদক বিষ্ণুভক্তিৰ বাবে কৰা অত্যাচাৰ আৰু শেষত নৰসিংহৰূপী বিষ্ণুৰ হাতত হিৰণ্যকশিপুৰ বধৰ বৰ্ণনা পোৱা যায়। মাজে মাজে কাব্যখনত বিষ্ণু-ভক্তিৰ মাহাত্ম্য আৰু তত্বমূলক উপদেশ আছে। সেইবাবে 'প্ৰহ্লাদ চৰিত্ৰ'ক "প্ৰথম অসমীয়া বৈষ্ণৱ গ্ৰন্থ" বুলি কালিৰাম মেধিয়ে অভিমত প্ৰকাশ কৰিছে।\nআনহাতে ৮৯৯ টা পদবিশিষ্ট "হৰগৌৰী-সংবাদ"ত কালিকা পুৰাণ, কুমাৰ সম্ভৱ, নৃসিংহ পুৰাণ আদি গ্ৰন্থৰ প্ৰভাৱ পৰিছে। ইয়াত তাৰকাসুৰৰ অত্যাচাৰ, শিৱৰ তপস্যা, মদন ভষ্ম, হৰ-পাৰ্বতীৰ বিবাহ, কাৰ্তিকৰ জন্ম আদিৰ বৰ্ণনা আছে। এইখন পুথি কবিৰ পৰিণত বয়সৰ ৰচনা বুলি ধাৰণা কৰা হয়।\n↑ 1.0 1.1 1.2 1.3 ডঃ সত্যেন্দ্ৰনাথ শৰ্মা (১৯৯৬). অসমীয়া সাহিত্যৰ সমীক্ষাত্মক ইতিবৃত্ত. প্ৰকাশক গুৱাহাটীঃ প্ৰতিমা দেৱী. পৃষ্ঠা. ৫৩-৫৪.\n↑ 2.0 2.1 2.2 ডঃ হেমন্তকুমাৰ শৰ্মা (১৯৯৭). অসমীয়া সাহিত্যত দৃষ্টিপাত. প্ৰকাশক গুৱাহাটীঃ শান্তিৰঞ্জন দে', বীণা লাইব্ৰেৰী. পৃষ্ঠা. ৬৫-৬৬.\n Pre-Vaishnavite era of Assamese literature\n"https://as.wikipedia.org/w/index.php?title=হেম_সৰস্বতী&oldid=181037"ৰ পৰা অনা হৈছে\nএই পৃষ্ঠাখন ১০ আগষ্ট, ২০১৮ তাৰিখে ১৭ঃ১০ বজাত অন্তিম সংশোধন কৰা হৈছিল।
